CENยันกำไรครบ
แก้งบแค่ย้ายกำไรไปอยู่ส่วนผู้ถือหุ้นการันตีผู้สอบชื่อดัง&#8216;ไพร้ซวอเตอร์เฮาส์&#8217;
29 ต.ค. 2565

แก้งบแค่ย้ายกำไรไปอยู่ส่วนผู้ถือหุ้นการันตีผู้สอบชื่อดัง‘ไพร้ซวอเตอร์เฮาส์’
CEN รื้องบกดกำไรสุทธิวูบ ไปบันทึกในส่วนผู้ถือหุ้นแทน เชื่อมือ “ไพร้ซวอเตอร์ฯ” ผู้บริหารขอลุยทำงาน
นายวุฒิชัย ลีนะบรรจง ประธานเจ้าหน้าที่บริหาร บริษัท แคปปิทอล เอ็นจิเนียริ่ง เน็ตเวิร์ค (CEN) เปิดเผยว่า บริษัทได้แก้ไขงบการเงินประจำปี 2555 และไตรมาสแรกปี 2556 ตามที่ตลาดหลักทรัพย์สั่งให้แก้ไข โดยมีบริษัท ไพร้ซวอเตอร์เฮาส์คูเปอร์ส เอบีเอเอส เป็นผู้สอบบัญชีของบริษัท ให้เป็นไปตามมาตรฐานการลงบัญชี ซึ่งบริษัทจดทะเบียน (บจ.) อื่นที่มีการแก้ไขงบการเงิน ส่งผลให้ตัวเลขกำไรผิดไปจากเดิมที่แจ้งไว้ 
สำหรับผลประกอบการไตรมาสแรกปี 2556 แก้ไขเป็นกำไรสุทธิ 42.1 ล้านบาท เดิมกำไรสุทธิ 101 ล้านบาท ช่วงเดียวกันปี 2555 ขาดทุน 13.38 ล้านบาท 
ขณะที่งบเฉพาะกิจการ CEN ก่อนและการแก้ไขไม่เปลี่ยนแปลง กำไรสุทธิ 57 ล้านบาท เทียบช่วงเดียวกันปีก่อน ขาดทุน 20 ล้านบาท สำหรับงบการเงินปี 2555 แก้ไขใหม่เป็นกำไรสุทธิ 25.24 ล้านบาท เดิมกำไรสุทธิ 58.91 ล้านบาท เทียบช่วงเดียวกันปี 2554 กำไร 6.87 ล้านบาท 
“บริษัทชี้แจงผลประกอบการไตรมาส 3 แก้ไข มีกำไรสุทธิ 42.11 ล้านบาท ในปี 2556 เพิ่มขึ้น 55.49 ล้านบาท เมื่อเปรียบเทียบกับงวดเดียวกันของปีก่อน ซึ่งมีขาดทุน 13.38 ล้านบาท โดยมีรายได้จากการขาย 374.61 ล้านบาท เพิ่มขึ้น 15.89 ล้านบาท หรือเพิ่มขึ้น 4.43% จากช่วงเดียวกันปีก่อน และมีรายได้จากงานโครงการ 205.61 ล้านบาท เพิ่มขึ้น 86.12 ล้านบาท หรือเพิ่มขึ้น 72.07% จากช่วงเดียวกันปีก่อน 
อัตรากำไรขั้นต้นเพิ่มขึ้นจากร้อยละ 8.10 เป็นร้อยละ 12.42 ในไตรมาสแรกปี 2556 เนื่องจากราคาวัตถุดิบลดลง นอกจากนี้ยังมีผลกำไรจากเงินลงทุนชั่วคราว 6.21 ล้านบาท และมีรายได้อื่นเพิ่มขึ้น 12.53 ล้านบาท
นายวุฒิชัย กล่าวว่า งบการเงินที่แก้ไขใหม่ ได้นำกำไรที่เกิดจากการขายหุ้นบริษัท เอื้อวิทยา (UWC) ประมาณ 70 ล้านบาท ไปบันทึกอยู่ในส่วนของผู้ถือหุ้น จากเดิมที่บริษัทนำเข้ามารับรู้เป็นกำไร ยืนยันว่ามีกำไรและมีเงินสดเข้าบริษัทจริง ไม่ได้หายไปไหน แต่หลังแก้ไขแล้วจะไปอยู่ที่ส่วนของผู้ถือหุ้น
“มาตรฐานบัญชีที่ใช้มาระยะหนึ่งแล้ว แต่ผู้สอบบัญชีมาบอกภายหลังที่ปิดงบปีและไตรมาสแรกไปแล้วว่า กำไรที่เกิดจากบริษัทย่อยต้องไปพักอยู่ในส่วนผู้ถือหุ้นก่อนจะกลับมาที่ CEN เมื่อบริษัทย่อยไม่ได้เป็นบริษัทย่อยแล้ว ยืนยันว่าผมมีความตั้งใจบริหารงานให้ดี และมีผู้สอบบัญชีที่น่าเชื่อถือ ไม่ได้แต่งตัวเลข ยืนยันมีกำไรจริง ไม่ได้หายไปไหน และถ้าดูงบเฉพาะ CEN จะเห็นว่าผลประกอบการดีขึ้นจริง มีกำไร 57 ล้านบาท” นายวุฒิชัย กล่าว
ด้านราคาหุ้น CEN ปรับตัวลดลง 0.24 บาท หรือ 4.96% ปิด 4.60 บาท มูลค่าซื้อขาย 193.65 ล้านบาท